बड्डा जोड़ खाड़े च उतरी आया। दौनें पलवानें अपनी जिन्दू पर लेदे तैह्मत बगाई मारे। दौनें खाड़ा बन्देया ते ओदी मित्ती मुट्ठी च लेइयै दोए खाड़े दा चक्कर लान लगे। फी इक दुए दै आमनै-सामनै खड़ोइयै उनें ह्त्थें च लैती दी मित्ती इक दुए बक्खी छंडी, मलाके कन्ने हत्थ मलाए ते इक दुए कन्ने पलची गे। पर थोड़े चिरा च गै काके गुज्जरै कुजूं दी पिट्ठ पुञां लाई उड़ी। इक्कै करलद्द पेया ते लोक भिड्डें-बकरियें आंगर खाड़े बक्खी नस्से। कीरती उट्ठी खडोती। ठानेदारै ने बी अपनी पग्ग सम्हाली। माधो कीरती दे पिच्छें खड़ोते दा हा। उस भीड़ै च घिरे दे, कीरती ने माधो दा हत्थ फगड़ी लैता।